Dôvodová správa

I. Všeobecná časť

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 728/2002 Z. z., ktorým sa vydáva colný sadzobník v znení neskorších predpisov sa predkladá na rokovanie vlády Slovenskej republiky na základe podnetu Ministerstva pôdohospodárstva Slovenskej republiky.

Dôvodom na novelizáciu nariadenia vlády Slovenskej republiky č. 728/2002 Z. z., ktorým sa vydáva colný sadzobník v znení neskorších predpisov je potreba zmeny jeho príloh č. 10 a 11, v nadväznosti na ďalšie rozšírenie liberalizácie obchodu so spracovanými poľnohospodárskymi výrobkami medzi Slovenskou republikou a Európskou úniou. Dohodnuté preferencie medzi Slovenskou republikou a Európskou úniou v oblasti spracovaných poľnohospodárskych výrobkov sa majú vykonávať od 1. júna 2003.

Na rozdiel od doteraz uplatňovaných výhod v obchode so spracovanými poľnohospodárskymi výrobkami medzi Slovenskou republikou a Európskou úniou sú predmetom liberalizácie obchodu všetky komodity s výnimkou citlivých komodít, tak pre Slovenskú republiku, ako aj pre Európsku úniu.

Princípom prístupu Európskej komisie k liberalizácii obchodu v oblasti spracovaných poľnohospodárskych výrobkov v rámci 2. kola rokovaní je dvojitá nula, teda odstránenie ciel a vývozných náhrad na oboch stranách a tiež zo strany Európskej únie odstránenie poľnohospodárskeho komponentu u všetkých spracovaných poľnohospodárskych výrobkov s výnimkou vybraných citlivých výrobkov. Dohodnuté obchodné výhody sa prenášajú do príloh colného sadzobníka.  

Vzhľadom na to, že predkladaný návrh nariadenia vlády ustanovuje len preferenčné sadzobné opatrenia na dovoz tovaru vyplývajúce z vládou schváleného materiálu  Návrh na rozšírenie liberalizácie obchodu so spracovanými poľnohospodárskymi výrobkami medzi Slovenskou republikou a Európskou úniou, tabuľka zhody nebola vypracovaná. 

Predkladaný návrh nariadenia vlády SR, ktorým sa mení nariadenie vlády Slovenskej republiky č. 728/2002 Z. z., ktorým sa vydáva colný sadzobník v znení neskorších predpisov  je v súlade s Ústavou Slovenskej republiky, zákonom č. 238/2001 Z. z. Colný zákon v znení neskorších predpisov a Európskou dohodou o pridružení uzatvorenou medzi Európskymi spoločenstvami a ich členskými štátmi na strane jednej a Slovenskou republikou na strane druhej. 

Návrh nariadenia vlády nie je potrebné prerokovať v Rade hospodárskej a sociálnej dohody SR, pretože neupravuje otázky hospodárskeho a sociálneho partnerstva medzi štátom, zamestnávateľmi a zamestnancami. 

Predkladaný materiál nebude mať vplyv na zamestnanosť ani na štátny rozpočet, rozpočty obcí a rozpočty vyšších územných celkov, nakoľko ide o zabezpečenie všeobecnej záväznosti a verejné sprístupnenie preferenčných colných sadzieb, vyplývajúcich z materiálu  Ministerstva pôdohospodárstva Slovenskej republiky „Návrh na rozšírenie liberalizácie obchodu so spracovanými poľnohospodárskymi výrobkami medzi Slovenskou republikou a Európskou úniou“, ktorý vláda schválila na svojom rokovaní dňa 14. 5. 2003 uznesením č. 364/2003.

Doložka zlučiteľnosti
návrhu nariadenia vlády Slovenskej republiky, ktorým sa mení nariadenie vlády Slovenskej republiky č. 728/2002 Z. z., ktorým sa vydáva colný sadzobník v znení neskorších predpisov 
s právom Európskych spoločenstiev a s právom Európskej únie

1.	Navrhovateľ nariadenia vlády Slovenskej republiky:

Vláda Slovenskej republiky.

2.	Názov návrhu nariadenia vlády Slovenskej republiky:

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 728/2002 Z. z., ktorým sa vydáva colný sadzobník v znení neskorších predpisov.

3. Záväzky Slovenskej republiky vo vzťahu k Európskym spoločenstvám a Európskej únii:

    a)  Problematika návrhu nariadenia vlády patrí medzi prioritné oblasti aproximácie práva uvedené v článku 70 Európskej dohody o pridružení - časť colné právo. Z ustanovení článkov 8 až 37 vyplývajú pre Slovenskú republiku záväzky týkajúce sa colnej politiky. Čl. 93 Európskej dohody upravuje spoluprácu medzi Slovenskou republikou a Spoločenstvom v oblasti colníctva. 

Z hľadiska Národného programu pre acquis communautaire colná oblasť patrí medzi prioritné oblasti aproximácie práva – Kapitola č. 25 – Colná únia. Je tiež prioritou podľa Partnerstva pre vstup a je obsiahnutá v screeningovej kapitole č. 25 – Colná únia. 

Problematika návrhu nariadenia vlády patrí medzi priority odporúčané v Príprave asociovaných krajín strednej a východnej Európy na integráciu do vnútorného trhu Európskej únie – Biela kniha - kapitola 21 – Colná únia.

Návrh nariadenia vlády je predmetom úloh vyplývajúcich z Plánu legislatívnych úloh vlády Slovenskej republiky na rok 2003 s termínom predloženia na rokovanie Národnej rady Slovenskej republiky december 2003.

b)  Kapitola č. 25 - Colná únia bola otvorená 24. októbra 2000  a predbežne uzatvorená 12. júna 2001. Slovenská republika deklarovala, že akceptuje acquis v kapitole č. 25 – Colná únia a k cieľovému dátumu vstupu Slovenskej republiky do Európskej únie je pripravená acquis v tejto oblasti v plnom rozsahu implementovať, vrátane personálneho dobudovania colnej správy. Súčasťou negociačnej pozície je aj premietnutie záväzkov, pokiaľ ide o harmonizáciu nariadenia Rady ES č. 2658/87 o colnej tarife a štatistickej nomenklatúre a o Spoločnom colnom sadzobníku v znení neskorších predpisov. 

4.  Problematika návrhu nariadenia vlády Slovenskej republiky:

a) je upravená v práve Európskych spoločenstiev: 

-  v článkoch 3 ods. 1 písm. a), c), 25 až 46, 135 Zmluvy o založení ES,
- v nariadení Komisie ES č. 1832/2002 zo dňa 1. augusta 2002, ktorým sa mení a dopĺňa príloha I. nariadenia Rady EHS č. 2658/87 o colnej tarife a štatistickej nomenklatúre a o Spoločnom colnom sadzobníku  (OJ L 290 zo dňa 28. októbra 2002).

Článok 3 ods. 1 písm. a), c) Zmluvy o ES ustanovuje činnosti Spoločenstva zamerané na dosiahnutie cieľov vymedzených v čl. 2 tejto zmluvy. Tieto činnosti zahŕňajú odstránenie ciel a kvantitatívnych obmedzení dovozu a vývozu tovaru medzi členskými štátmi, ako aj všetkých ďalších opatrení s rovnakým účinkom. Činnosti Spoločenstva zahŕňajú aj vnútorný trh medzi členskými štátmi, charakterizovaný zrušením prekážok voľného pohybu tovaru, osôb, služieb a kapitálu.
Podľa článku 25 až 46 Zmluvy o ES dovozné a vývozné clá a poplatky s rovnocenným účinkom sú medzi členskými štátmi zakázané. Tento zákaz sa vzťahuje aj na clá fiskálnej povahy. Sadzby Spoločného colného sadzobníka stanoví Rada kvalifikovanou väčšinou na návrh Komisie. 
Nariadenie Komisie ES č. 1832/2002 z 1. augusta 2002, ktorým sa mení a dopĺňa príloha I. nariadenia Rady EHS č. 2658/87 o colnej tarife a štatistickej nomenklatúre a o Spoločnom colnom sadzobníku obsahuje predmetnú kombinovanú nomenklatúru tovaru, ktorá sa každý rok aktualizuje.
Podľa čl. 8 až 24 Európskej dohody o pridružení Spoločenstvo a Slovenská republika postupne vytvoria oblasť voľného obchodu v prechodnom období v súlade s ustanovením tejto dohody a v súlade s ustanoveniami Všeobecnej dohody o clách a obchode (GATT). Pri klasifikácii tovaru, s ktorým obchodujú zmluvné strany, sa má aplikovať kombinovaná nomenklatúra tovaru. Uvedené články sa vzťahujú na priemyselné a poľnohospodárske výrobky, ako aj na morský a sladkovodný výlov, ktorý má pôvod v Slovenskej republike a v Spoločenstve.
Články 25 až 37 Európskej dohody o pridružení stanovujú, že odo dňa jej platnosti sa v obchode medzi Spoločenstvom a Slovenskou republikou nebudú zavádzať nijaké nové dovozné alebo vývozné clá alebo poplatky s rovnakým účinkom, ani sa nebudú zvyšovať tie, ktoré sa už používajú a zároveň sa nebudú zavádzať nijaké nové kvantitatívne dovozné alebo vývozné obmedzenia alebo opatrenia s rovnakým účinkom, ani sa nebudú sprísňovať tie, ktoré už existujú. Slovenská republika môže prijať opatrenia obmedzeného trvania vo forme zvýšených ciel, ktoré sa odchyľujú od ustanovení Európskej dohody o pridružení.
Článok 93 Európskej dohody o pridružení ustanovuje ciele spolupráce, ktorých úlohou je zabezpečiť  dodržiavanie všetkých ustanovení, ktorých  prijatie sa plánuje v súvislosti s obchodom, a dosiahnutie  priblíženia  colnej  sústavy  Slovenskej  republiky k colnej  sústave Spoločenstva,  a tým  napomôcť k uľahčeniu prijatia krokov smerujúcich k liberalizácii plánovanej touto Dohodou.

Preklady uvedených nariadení sa nachádzajú v databáze Centrálnej prekladateľskej jednotky Úradu vlády Slovenskej republiky Inštitút pre aproximáciu práva, sú preložené a zrevidované. V elektronickej podobe je možné si ich vyhľadať na internetovej stránke www.aprox.government.gov.sk.

b) nie je upravená v práve Európskej únie.

5. Stupeň zlučiteľnosti návrhu nariadenia vlády Slovenskej republiky s právom Európskych spoločenstiev a právom Európskej únie:

- čiastočná
	Úplná zlučiteľnosť sa dosiahne dňom nadobudnutia platnosti Zmluvy o pristúpení  Slovenskej republiky k Európskej únii.

6. Gestor:

     Bezpredmetné.
 
7. Účasť expertov pri príprave návrhu nariadenia vlády Slovenskej republiky a ich stanovisko k zlučiteľnosti návrhu zákona s právom Európskych spoločenstiev a právom Európskej únie:

    Pri príprave návrhu nariadenia vlády Slovenskej republiky sa nezúčastnili experti.

II. Osobitná časť

K článku I

	K bodu 1:  V prílohe č. v 10 časti A sa menia preferenčné colné sadzby, a to aj v rámci colných kvót v súvislosti s ďalšou liberalizáciou obchodu so spracovanými poľnohospodárskymi výrobkami.
	
	K bodu 2:  V prílohe č. 11 sa niektoré preferenčné colné sadzby v rámci colných kvót  a colné kvóty pre Európsku úniu nahrádzajú v súlade s dohodnutými preferenciami medzi Slovenskou republikou a Európskou úniou v oblasti spracovaných poľnohospodárskych výrobkov.   

K článku II
	Nadobudnutie účinnosti predkladaného návrhu nariadenia vlády sa vzhľadom na predpokladanú dĺžku legislatívneho procesu navrhuje od 1. júna 2003.